Boris Johnson , forsætisráðherra Bretlands , þakkaði kjósendum Verkamannaflokksins , sem margir hverjir kusu Íhaldsflokkinn í fyrsta sinn , í sigurræðu sinni fyrr í dag . Hann lofaði því að útganga Breta úr Evrópusambandinu yrði leidd til lykta svo græða mætti þau sár sem deilunni hafa fylgt . Sagðist hann ekki myndu bregðast stuðningsmönnum . „ Þið gætuð ætlað ykkur að kjósa Verkamannaflokkinn aftur næst , og ef sú er raunin þá er ég auðmjúkur yfir því að þið hafið treyst mér í þetta sinn . Ég mun aldrei taka stuðning ykkar sem sjálfsagðan hlut , “ sagði Johnson áður en hann hélt á fund drottningar . Íhaldsflokkurinn vann stórsigur í þingkosningum sem haldnar voru í gær . Flokkurinn hlaut 365 þingmenn og hefur 80 þingmanna meirihluta , þann mesta sem flokkurinn hefur haft frá þriðju kosningum Margaret Thatcher árið 1987 . Að sama skapi hlaut Verkamannaflokkurinn sína verstu útreið í áratugi og missti sæti sín í mörgum kjördæmum miðhéraða Englands , sem mörg hver hafa verið vígi flokksins um áratugaskeið . Jeremy Corbyn , leiðtogi Verkamannaflokksins , hefur gefið það út að hann muni ekki leiða flokkinn í öðrum kosningum . Hann hefur þó ekki sagt hvenær hann hyggist láta af embætti , en háværar raddir eru uppi um það innan flokksins að hann geri það sem fyrst .